Med to point op til Brøndby, der indtager Superligaens øjeblikkelige fjerdeplads, har AaB alt at spille for i sæsonens sidste to kampe. Første opgave er torsdag aften på hjemmebane mod FC Midtjylland. I de 10 seneste opgør har de to hold delt sol og vind lige, men i denne sæson har FC Midtjylland haft overhånden og trukket fire point hjem til heden. Sammenholdt med AaB's seneste præstationer kan det forudsiges at nordjyderne kommer på en stor opgave. - Vi må åbent erkende, at vores seneste præstation mod Esbjerg ikke var god nok, og mod FC Midtjylland skal vi bringe vores sædvanlige tempo og dynamik tilbage i spillet. - Samtidig skal vi forsøge at spille mere varieret, så vi indimellem bliver mere direkte i vores spil, end vi har været i den seneste periode, påpeger Lars Søndergaard. Hvis AaB lykkes med at vinde de to kampe og Brøndby samtidig sætter point til i en eller begge kampe, overtager AaB fjerdepladsen, der giver adgang til Europa Leauge-kvalifikationen. - Vi har stadig europæisk deltagelse at forfølge, og den mulighed vil vi gøre alt for at jagte mod et formstærkt FC Midtjylland-hold, som vi pr. tradition spiller tætte og intense kampe imod, siger Lars Søndergaard. Efter kampen torsdag aften tager AaB afsked med hele fem spillere. Klublegenden Thomas Augustinussen indstiller karrieren mens Kenneth-Emil Petersen og Lukas Spalvis skifter til andre klubber. Mathias Thranes og 19-årige Asger Busts kontrakter udløber og er ikke blevet forlænget.

Referat:
AaB's hold til kampen mod FC Midtjylland er udtaget, og cheftræner Lars Søndergaard har taktikken til kampen klar.